Σύμφωνα με δημοσίευμα του CNBC, λίγο πριν αρχίσουν οι συζητήσεις για την τρίτη αξιολόγηση, το ΔΝΤ συνεχίζει να επιμένει πως δεν είναι δυνατό να υλοποιηθούν οι στόχοι του πρωτογενούς πλεονάσματος, που έχουν τεθεί για τα επόμενα χρόνια, καθώς είναι πολύ φιλόδοξοι παρά τα όσα υποστηρίζουν οι Ευρωπαίοι.

Παράλληλα, εκτιμά πως οι ελληνικές τράπεζες πρέπει να προχωρήσουν σε νέα ανάλυση των ποιοτικών στοιχείων του ενεργητικού τους και να προχωρήσουν σε νέα αύξηση κεφαλαίου, ύψους περίπου 10 δισ. ευρώ καθώς σύμφωνα με το Ταμείο, και άλλα «κόκκινα δάνεια» στα χαρτοφυλάκια των τραπεζών, τα οποία δεν φαίνονται.

Το ΔΝΤ φέρεται αποφασισμένο να πιέσει για την άρση της αυξημένης προστασίας της πρώτης κατοικίας που ισχύει σήμερα στην Ελλάδα, αν δεν υιοθετηθούν οι εκτιμήσεις του. Η ελληνική κυβέρνηση έχει ξεκαθαρίσει πως δεν θα δεχτεί από το Ταμείο νέους όρους που δεν βρίσκονται στο τρίτο μνημόνιο, ωστόσο η επιμονή της Γερμανίας για συμμετοχή του ΔΝΤ στο πρόγραμμα, ίσως φέρει ανατροπές στα κυβερνητικά σχέδια. Υπενθυμίζεται ότι διευθύντρια του Ταμείου, Κριστίν Λαγκάρντ, αναμένεται να επισκεφθεί την Αθήνα στα τέλη Σεπτεμβρίου, έχοντας λάβει ανοιχτή πρόσκληση από τον Προκόπη Παυλόπουλο. Πιθανότερη ημερομηνία άφιξης της είναι η 29η Σεπτεμβρίου.